16.6.2023
SK
Úradný vestník Európskej únie
C 214/27 Streda 18. januára 2023
— so zreteľom na rozhodnutie Rady (SZBP) 2021/509 z 22. marca 2021, ktorým sa zriaďuje Európsky mierový nástroj a zrušuje rozhodnutie (SZBP) 2015/528 (3), — so zreteľom na závery Rady zo 16. decembra 2021 o pandémii ochorenia COVID-19, krízovom riadení a odolnosti, bezpečnosti a obrane, vonkajších aspektoch migrácie a vonkajších vzťahoch, — so zreteľom na svoje odporúčanie z 23. novembra 2022 Rade, Komisii a podpredsedovi Komisie/vysokému predstaviteľovi Únie pre zahraničné veci a bezpečnostnú politiku k novej stratégii Únie pre rozširovanie (4), — so zreteľom na strategickú koncepciu NATO, ktorú prijali hlavy štátov a predsedovia vlád NATO na samite NATO v Madride 29. júna 2022, — so zreteľom na rezolúciu Bezpečnostnej rady OSN č. 1325 z 31. októbra 2000, ktorá stanovila program zameraný na ženy, mier a bezpečnosť, — so zreteľom na spoločné oznámenie podpredsedu Komisie/vysokého predstaviteľa Únie pre zahraničné veci a bezpečnostnú politiku a Komisie z 25. novembra 2020 o akčnom pláne EÚ pre rodovú rovnosť III s názvom Ambiciózny program pre rodovú rovnosť a posilnenie postavenia žien v rámci vonkajšej činnosti EÚ (JOIN(2020) 0017), — so zreteľom na svoje uznesenie zo 14. decembra 2022 o vyhliadkach na riešenie v podobe dvoch štátov pre Izrael a Palestínu (5), — so zreteľom na spoločné vyhlásenie o spolupráci medzi EÚ a NATO, ktoré 10. januára 2023 podpísali predseda Európskej rady, predsedníčka Komisie a generálny tajomník Organizácie Severoatlantickej zmluvy, — zo zreteľom na článok 54 rokovacieho poriadku, — so zreteľom na stanovisko Výboru pre ústavné veci, — so zreteľom na správu Výboru pre zahraničné veci (A9-0292/2022), A. keďže nevyprovokovaná a neodôvodnená vojenská agresia Ruskej federácie voči Ukrajine s podporou Lukašenkovho režimu v Bielorusku priniesla vojnu späť na európsky kontinent a spôsobila veľkú skazu a utrpenie; keďže Rusko na Ukrajine pácha vojnové zločiny; keďže celá táto situácia výrazne ohrozuje európsku a globálnu bezpečnosť a je pre ňu aj naďalej veľkou skúškou; keďže Rusko použilo vyhrážky jadrovými zbraňami; keďže to má negatívny vplyv na globálne dodávateľské reťazce a vo viacerých oblastiach sveta bola narušená potravinová bezpečnosť; keďže nezákonná útočná vojna Ruska proti Ukrajine vyvolala hospodársku neistotu, viedla k prudkému nárastu cien energie, zhoršila klimatickú krízu a má veľký potenciál ďalej destabilizovať mnohé členské štáty a tretie krajiny, najmä na západnom Balkáne a vo Východnom partnerstve, a preto výrazne zmenila geopolitický kontext spoločnej zahraničnej a bezpečnostnej politiky EÚ (SZBP); keďže útočná vojna proti Ukrajine bola súčasťou Putinovho plánu na pretvorenie euroatlantickej bezpečnostnej štruktúry; keďže tento plán bol zmarený vďaka hrdinskej obrane ukrajinskej armády; keďže od roku 2014 nebola EÚ schopná plne využiť svoje nástroje spoločnej bezpečnostnej a obrannej politiky (SBOP) na účinnú podporu boja Ukrajiny proti Rusku, aj keď tento rok sú viditeľné určité zlepšenia; keďže EÚ bude vnímaná ako úspešný a dôveryhodný globálny aktér len vtedy, keď ďalej rozšíri svoje spôsobilosti a posilní svoju politickú vôľu zaistiť bezpečnosť vo svojom bezprostrednom susedstve; B. keďže východné susedstvo a západný Balkán potrebujú mierové riešenie konfliktov, lepšiu stabilitu a bezpečnosť a väčšiu vzájomnú spoluprácu; keďže bezpečnosť v týchto regiónoch je veľmi ohrozená inváziou Ruska na Ukrajinu a možnosťou rozšírenia tejto agresie do susedných krajín; keďže destabilizácia nášho bezprostredného susedstva ohrozuje stabilitu, mier a bezpečnosť EÚ;
(3) (4) (5)
Ú. v.
EÚ L 102, 24.3.2021, s. 14.
Prijaté texty, P9_TA(2022)0406.
Prijaté texty, P9_TA(2022)0443.